**אורלי ויינרמן** (נולדה ב-21 ביוני 1971) היא שחקנית, דוגמנית וזמרת ישראלית. 

היא מוכרת במיוחד בתפקידה כעוגן בקומדיית המצבים "שמש".

קריירה
------

### בנערותה

ויינרמן נולדה בתל אביב, לאם פסנתרנית ולאב מהנדס.

בילדותה שיחקה בתיאטרון הנודד של דני פלץ, שם השתתפה בין היתר בהצגות "כיפה אדומה" ו"שלגייה ושבעת הגמדים". היא השתתפה גם בשירוויזיון בשנת 1982. לאחר מכן עברה לדרום אפריקה בעקבות שליחות הוריה, וב-1987 בגיל 16 שבה לישראל. את לימודי התיכון עשתה ויינרמן בתיכון אליאנס תל אביב.

בין השנים 1987–1990 הייתה ויינרמן חברה בלהקת "צעירי תל אביב" ובמסגרתה השתתפה בין היתר בפינה בתוכנית "זהו זה!" ובסדרת הטלוויזיה הראשונה של הלהקה "החופש האחרון".

את שירותה בצה"ל עשתה בלהקת חיל האוויר.

### בבגרותה

ויינרמן למדה בבית הספר לתיאטרון ולקולנוע ע"ש לי סטרסברג שבארצות הברית. לאחר מכן, עברה זמנית ליפן ושם עסקה בדוגמנות. לאורך השנים היא השתתפה במספר קמפיינים שונים כדוגמנית, בישראל ומחוצה לה.

ב-1997 חזרה ויינרמן לישראל כדי להשתתף בפיילוט לקומדיית המצבים הישראלית, "שמש", בדמותה של עוגן. בעקבות הצלחת הסדרה, הפכה ויינרמן לחלק מצוות השחקנים הקבוע בסדרה בין השנים 1997–2004. 

במקביל לעבודתה בסדרה "שמש", היא השתתפה בין היתר בתוכנית "רק בישראל", בסדרות "פאזל" ו"פלורנטין", ובהצגה "הקוסם 2000".

ב-2008 הופיעה ויינרמן בסרט הישראלי "הכתובה".

ב-2009 הנחתה ויינרמן בערוץ המוזיקה, 24. באותה שנה השתתפה בעונה החמישית של תוכנית הריאליטי "רוקדים עם כוכבים" ששודרה בערוץ 2. היא הודחה בתוכנית השנייה, אך חזרה והגיעה עד השלבים האחרונים.

נכון לשנת 2024 ויינרמן אינה פעילה בתחום המשחק.

חיים אישיים ופעילות פוליטית
---------------------------

משנת 2006 ניהלה ויינרמן רומן עם סיף אל-אסלאם קדאפי, בנו של שליט לוב מועמר קדאפי. בשנת 2011, לאחר שנתפס במהלך ההתקוממות בלוב, היא קראה לשליח הקוורטט לענייני המזרח התיכון, טוני בלייר, להצילו מגזר דין מוות הצפוי לו.

בעקבות הרומן עם קדאפי, אימצה דעות אנטי-ציוניות ואנטי-אימפריאליסטיות. היא נוהגת להשתתף באופן פעיל במחאות שונות, ומתנגדת בחריפות למדיניות הישראלית בסכסוך הישראלי-פלסטיני. במהלך מבצע צוק איתן, דבריה בגנות ישראל שפורסמו בפייסבוק קיבלו חשיפה תקשורתית, בין השאר, היא מכנה את מדינת ישראל בשם "פלסטין".

ב-2015 פתחה ממקום מגוריה באותה עת, בסאו פאולו שבברזיל, בקמפיין מימון המונים כדי לסייע לה לממן הליך הקפאת ביציות.

נכון לאמצע העשור השני של המאה ה-21, התגוררה ויינרמן בקיטו, בירת אקוודור, ובמרץ 2022 חזרה לארץ[דרוש מקור].

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אורלי ויינרמן** |
| ויקישיתוף תמונות ומדיה בוויקישיתוף: **אורלי ויינרמן** |

* אורלי ויינרמן, במיזם "אישים" לתיעוד היצירה הישראלית
* אורלי ויינרמן, במסד הנתונים הקולנועיים IMDb (באנגלית)
* אורלי ויינרמן, במסד הנתונים הקולנועיים KinoPoisk (ברוסית)
* מה קרה לאורלי ויינרמן?, באתר ‏מאקו‏, 7 באוגוסט 2014

הערות שוליים
------------

1. ↑  כולם היו בניו, באתר גלובס, 21 בפברואר 2011
2. ↑  גיל משעלי, אורלי ויינרמן נלחמת, באתר ישראל היום, 4 בספטמבר 2012  
מיקי לוין, "מדינת ישראל לא אשמה": אורלי ויינרמן מגיבה על הפרסומים, באתר nrg‏, 4 בספטמבר 2012  
צפו: אורלי ויינרמן "נלחמת" על בנו של קדאפי, באתר ‏מאקו‏, 7 בספטמבר 2012
3. ↑  גיל משעלי, ‏אורלי ויינרמן: "מחפשת עורך דין שיתבע את ישראל", באתר ‏מאקו‏, 10 באוגוסט 2015
4. ↑  מיקי לוין, אורלי ויינרמן ומחאת הקוטג', באתר nrg‏, 3 באוקטובר 2011  
אביאל מגנזי ונועם (דבול) דביר, אורלי ויינרמן במחאת הגז: חושבים רק על טייקונים, באתר ynet, 26 ביוני 2013
5. ↑  יפעת הללי אברהם, ‏אורלי ויינרמן נגד ישראל: "מתביישת שזאת המדינה שלי", באתר ‏מאקו‏, 20 ביולי 2014  
יפעת הללי אברהם, ‏אורלי ויינרמן מגיבה: "שלחו אתכם לטרוף אותי", באתר ‏מאקו‏, 21 ביולי 2014
6. ↑  מיקי לוין, ‏אורלי ויינרמן מבקשת תרומה להקפאת ביציות: "לא רציתי להתחתן עם ציוני", באתר מעריב אונליין, 19 באוגוסט 2015